ตลท. จับ 7UP – DIMET ติด “แคชบาลานซ์” เริ่มพรุ่งนี้
ตลท. จับ DIMET ติด Cash Balance ระดับ 1 ส่วน 7UP ติด Cash Balance ระดับ 2 มีผลตั้งแต่ 14 ก.ค.64 - 3 ส.ค.64
13 ก.ค. 2564


ผู้สื่อข่าวรายงานว่า ตลาดหลักทรัพย์แห่งประเทศไทย (ตลท.) ประกาศให้บริษัท เซเว่น ยูทิลิตี้ส์ แอนด์ พาวเวอร์ จำกัด (มหาชน) หรือ 7UP และบริษัท ไดเมท (สยาม) จำกัด (มหาชน) หรือ DIMET เป็นหลักทรัพย์ที่มีระดับราคาและปริมาณการซื้อขายเปลี่ยนแปลงไปมากจากช่วงก่อนหน้า 
พร้อมทั้งประกาศให้ DIMET เป็นหลักทรัพย์ที่เข้าข่ายมาตรการกำกับการซื้อขาย (Cash Balance) ระดับ 1  รวมถึง ใบสำคัญแสดงสิทธิในการจองซื้อหุ้นสามัญ ครั้งที่ 3 DIMET-W3 และใบสำคัญแสดงสิทธิในการจองซื้อหุ้นสามัญ ครั้งที่ 4 DIMET-W4 โดยมีผลตั้งแต่ เริ่ม 14 ก.ค. 64 – 3 ส.ค. 64
ด้าน 7UP เป็นหลักทรัพย์ที่ห้ามคำนวณวงเงินซื้อขาย และเข้าข่ายมาตรการกำกับการซื้อขาย (Cash Balance) ระดับ 2  เช่นเดียวกับใบสำคัญแสดงสิทธิในการจองซื้อหุ้นสามัญ ครั้งที่ 4 7UP-W4 มีผล 14 ก.ค. 64 – 3 ส.ค. 64
สำหรับวันนี้ (13 ก.ค. 2564) ราคาหุ้น 7UP ปิดตลาดที่ระดับ 2.36 บาท ปรับตัวขึ้น 0.32 บาท หรือ 15.69% ด้วยมูลค่าการซื้อขาย 764.30 ล้านบาท ขณะที่ DIMET ปิดตลาดที่ระดับ 0.52 บาท ปรับตัวขึ้น 0.08 บาท หรือ 18.18% ด้วยมูลค่าการซื้อขาย 171.96 ล้านบาท